ભારે વરસાદને પગલે વડોદરા શહેર વચ્ચેથી પસાર થતી વિશ્ર્વામિત્રી નદી બે કાંઠે વહી રહી છે. વનવિભાગે જાહેર કર્યું છે કે વિશ્વામિત્રી નદીમાં 400થી વધારે મગરો છે. નદીમાં ઘોડાપૂરની સ્થિતિને પગલે વિકરાળ મગરો રહેણાંક વિસ્તારોમાં ઘૂસી આવવાના બનાવો બન્યા છે. ઘણા વિસ્તારોમાં ઘૂંટણસમા પાણી ભરાયાં હોવાથી લોકો આખી રાત મગર ઘૂસી આવવાના ભયથી ફફડતા રહી ઊંઘી શક્યા નહોતા.શહેરના પંડ્યા બ્રિજ પાસેની એક સોસાયટીમાં વિકરાળ મગર ઘૂસી આવ્યો હતો જેને જોઇ સ્થાનિક રહેવાસીઓના હાંજા ગગડી ગયા હતા. બનાવની જાણ થતા વન વિભાગના સ્ટાફે ભારે જહેમત બાદ મગરને પાંજરે પૂરી સલામત સ્થળે છોડ્યો હતો. રવિવારે પણ વિશ્વામિત્રી 24 ફૂટની સપાટીએ વહી રહી હતી.